ખોડલધામ, આ ધાર્મિક સંસ્થા આજે ગુજરાતના જાહેર જીવન અને રાજકીય મોરચે ચર્ચાના એરણ પર ચડી છે. ગુજરાતમાં અનેક મોટી ધાર્મિક સંસ્થાઓ વર્ષોથી કાર્યરત છે. રાજકીય લોકો ભલે ચૂંટણીઓ સમયે ધર્મનો આશરે લે, પણ ગુજરાતની ઊંઝા સહિત મોટા ભાગની ધાર્મિક સંસ્થાઓ રાજકારણથી દૂર રહી છે. ધર્મ સંસ્થાઓને રાજકારણનો લૂણો ન લાગે તે માટે ટ્રસ્ટીઓ પૂરી સાવધાની રાખતા હોય છે. વાત કરીએ ખોડલધામની તો લાખો – કરોડો લેઉવા પટેલને એક છત્ર નીચે લાવીને એકતાના સંદેશા સાથે ખોડલધામ જ્યારથી નિર્માણ થયું ત્યારથી તેના રાજકીય ઉપયોગની ચર્ચાઓ ચાલતી આવી છે. તેનું કારણ એ છે કે ખોડલધામમાં રાજકારણ સાથે જોડાયેલા નેતાઓ જોડાયેલા છે. જોકે ખોડલધામનું સપનું સાકાર કરવામાં જેમનું પાયાનું યોગદાન છે તેવા નરેશ પટેલે શરૃઆતથી જ ખોડલધામ રાજકીય પ્લેટફોર્મ ન બને તે માટે સાવચેતી રાખી છે. હવે ફરી ખોડલધામનું આંતરિક રાજકારણ ડહોળાયું છે ત્યારે ચૅરમેન નરેશ પટેલ અને ટ્રસ્ટીઓ માટે ખોડલધામ સંસ્થાને રાજકારણથી દૂર રાખવી એ અગ્નિપરીક્ષા સમાન ઘડી છે. ખોડલધામ સાથે ભાજપ અને કોંગ્રેસના નેતાઓ કોઈ ને કોઈ રીતે જોડાયેલા છે ત્યારે આ કામ આસાન નથી.